Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Austrijas galvaspilsētā Vīnē noslēgušās sarunas par jauno Irānas kodolvienošanos. Saskaņots dokumenta teksts, bet tas vēl jāapstiprina procesā iesaistīto valstu amatpersonām.

Anonīms augsta ranga Eiropas Savienības diplomāts pēc sarunām informēja, ka vairs nav palicis nekas apspriežams. Viņš jaunās vienošanās tekstu nodēvēja par labu kompromisu visām iesaistītajām pusēm.

Tagad atbildīgajām amatpersonām esot jāpasaka "jā" vai "nē".

Dienu iepriekš par progresu sarunās informēja arī Krievijas pārstāvis Mihails Uļjanovs. Esot pareiza virzība un atlicis atrisināt tikai trīs vai četras nebūtiskas problēmas.

Politikas eksperti norādījuši, ka procesā iesaistītās valstis – Lielbritānija, Ķīnas Tautas Republika, Francija, Vācija, Krievija un Amerikas Savienotās Valstis – atbildi varētu sniegt pāris nedēļu laikā.

Vienošanās mērķis ir atturēt Irānu no kodolieroču radīšanas. 2018. gadā ASV izstājās no trīs gadus iepriekš apstiprinātā līguma un noteica Teherānai ekonomiskās sankcijas, savukārt Irāna atkāpās no dokumentā ietvertajiem noteikumiem un atsāka urāna bagātināšanu.

Valdība otrdien nolēma mājsaimniecībām daļēji segt energoresursu cenu pieaugumu. Paredzēts, ka atbalsts būs par centrālo apkuri, apkurē izmantotu elektrību, gāzi, granulām, malku un koksnes briketēm. To paredz atbalstītais likumprojekts "Grozījumi Energoresursu cenu ārkārtēja pieauguma samazinājuma pasākumu likumā". Tomēr, lai atbalsta mehānismi stātos spēkā, likumprojekts vēl jāatbalsta Saeimai.

Šajā gadā izdienas, invaliditātes, apgādnieka zaudējuma pensijām un atlīdzībām tiks piemērots indekss 1,2287, kas nozīmē, ka pilnībā indeksējamās pensijas pieaugs vidēji par 23%.

Līdzīgi kā iepriekš, arī šogad vecuma pensiju indeksācijā tiks piemēroti dažādi indeksi, kas atkarīgi no cilvēka uzkrātā apdrošināšanas stāža. Jo lielāks apdrošināšanas stāžs, jo lielāks indekss tiks piemērots un lielāku vecuma pensijas pieaugumu cilvēks var sagaidīt.

.

Augustā Latvijas Ģeotelpiskās informācijas aģentūras darbinieki uzsāk valsts ģeodēziskā tīkla punktu apsekošanas un sakārtošanas darbus Daugavas kreisā krasta novados un Daugavpils valstspilsētā.

Saskaņā ar Ģeotelpiskās informācijas likuma 9. panta pirmo daļu, nekustamā īpašuma īpašnieks, tiesiskais valdītājs vai lietotājs neierobežo ģeodēzisko un kartogrāfisko darbu veikšanu savā īpašumā esošajā vai pārvaldāmajā teritorijā.

Veicot apsekošanas darbus, aģentūras darbiniekiem ir darba apliecības, kuras nepieciešamības gadījumā var uzrādīt. Aģentūras darbinieki ir tērpti darba apģērbā, uz kura ir atpazīšanas zīmes - Aģentūras logo, ieņemamais amats un vārda iniciālis un uzvārds.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.